Diari Oficial de la Generalitat Valenciana


Sumari del DOGV 5994, del 16-04-2009 (2009/4149)

LLEI 3/2009, de 14 d'abril, de la Generalitat, de modificació de la Llei 1/2004, de 24 de maig, de la Generalitat, d'Ajuda a les Víctimes del Terrorisme
--------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2009/04/14/3/dof/vci/html**

### Dades del document

Número de DOGV
:   5994

Data del DOGV
:   16-04-2009

Secció del DOGV
:   I. DISPOSICIONS GENERALS

Número del document
:   2009/4149


Data del document
:   14-04-2009

Organisme emissor
:   Presidència de la Generalitat

Tipus de document
:   Llei

Anàlisi jurídica

 Descriptors 

:   * Dret regional
    * terrorisme
    * legislació
    * indemnització
    * societat sense fins de lucre
    * víctima
    * ajuda d'urgència

LLEI 3/2009, de 14 d'abril, de la Generalitat, de modificació de la Llei 1/2004, de 24 de maig, de la Generalitat, d'Ajuda a les Víctimes del Terrorisme [2009/4149]  
Sia notori i manifest a tots els ciutadans que Les Corts han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
Preàmbul  
La Llei 1/2004, de 24 de maig, de la Generalitat, d'Ajuda a les Víctimes del Terrorisme és, segons s'infereix del seu preàmbul, expressió del gran respecte i gratitud que el poble valencià té envers les seues víctimes. Constitueix un reconeixement, just i degut, al dolor que pateixen per la pèrdua de la seua integritat i a la gran aportació que realitzen, amb el seu patiment, als valors democràtics i a la pau.  
El rescabalament del deute moral i material que la societat té amb aquells que en primera persona pateixen les greus conseqüències d'esta intolerància, requereix una atenció i solidaritat permanent.  
En este sentit, és voluntat de la Generalitat, a través de la present reforma, estendre les actuacions indemnitzatòries i assistencials que la Llei 1/2004 va establir a nous supòsits, així com introduir actuacions en àmbits no contemplats inicialment a fi d'ampliar-ne i concretar-ne la cobertura.  
La present reforma suposa un salt qualitatiu en l'atenció a les víctimes del terrorisme, en la mesura que el seu objectiu no és tant incrementar les ajudes sinó dissenyar nous conceptes que donen resposta a situacions especialment greus. Per això centra la seua atenció, dins del col·lectiu de víctimes del terrorisme, en aquelles que, com a conseqüència dels danys soferts, requereixen una major atenció o presenten dificultats especials en àmbits que són essencials per al seu desenrotllament personal o familiar.  
La reforma comprèn, principalment, els àmbits següents: l'indemnitzatori, introduint ajudes per situació de dependència; l'assistencial, en matèria d'ensenyança i d'habitatge habitual; el fiscal, impulsant mesures de caràcter tributari; el d'ocupació pública, programant drets i situacions administratives; i l'institucional, mitjançant la creació d'una Comissió de Coordinació i Seguiment d'Ajuda a les Víctimes del Terrorisme.   
Pel que fa a l'àmbit indemnitzatori i en coherència amb el repte assumit pels poders públics envers les persones dependents a través de la Llei estatal 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, la present reforma introdueix un nou concepte indemnitzatori, atorgant ajudes als qui es troben en la situació d'especial vulnerabilitat esmentada, com a conseqüència de la violència generada per actes terroristes. Es tracta de donar una resposta sensible davant una situació que és delicada, tant per la causa que la va originar com en les seues greus conseqüències.  
En l'àmbit de l'ensenyament, la present reforma introdueix mesures concretes que, amb independència del fet que, si és el cas, puguen establir-se en les diferents convocatòries d'ajudes o beques a l'estudi, suposen, en si mateixes, mesures d'acció positiva o tracte de favor per a les víctimes i els seus familiars en una matèria tan important per al seu desenrotllament futur com és l'ensenyament.   
Amb les mesures introduïdes en l'àmbit de l'habitatge, la solidaritat del poble valencià es manifesta en tota la seua amplitud, en acollir com a ciutadans de la Comunitat Valenciana les víctimes del terrorisme que, després de la dura experiència patida, desitgen reprendre la seua vida en esta Comunitat. Fins ara la llei regulava l'allotjament provisional d'aquelles persones que havien d'abandonar el seu habitatge habitual i només durant el període de temps en què es realitzaven les obres de reparació. Amb la present reforma s'amplia la cobertura en este camp, introduint mesures encaminades a facilitar l'accés a un habitatge protegit a aquelles víctimes o familiars que, com a conseqüència de l'atemptat terrorista, presenten especials dificultats per a accedir a un habitatge.   
Per als empleats públics afectats per estos actes, es promou el reconeixement dels drets, permisos, llicències o situacions administratives que, en consideració a la seua condició i a les circumstàncies particulars, siguen necessaris per a garantir-ne la seguretat i el dret a l'assistència social.   
En matèria fiscal es preveu l'adopció de beneficis fiscals, en el marc competencial de la Generalitat, a favor de les persones incloses en l'àmbit d'aplicació de la llei.  
Com a novetat, i perquè l'especial sensibilitat cap este col·lectiu estiga present en tots els àmbits materials d'actuació de la Generalitat, es crea la Comissió de Coordinació i Seguiment d'Ajuda a les Víctimes del Terrorisme, amb el propòsit d'impulsar noves actuacions en relació amb aquelles.  
L'aplicació de la llei, des de la seua entrada en vigor, ha posat de manifest que el supòsit que s'arreplegava en la disposició addicional segona, que preveia la concessió d'ajudes excepcionals als valencians i valencianes, siga quin siga el lloc on s'haguera produït l'atemptat, era el més freqüent i el que generava la concessió del nombre més gran d'indemnitzacions. Davant d'esta situació, s'ha considerat adequat traslladar-ne el contingut a l'articulat de la llei, modificant la lletra a) de l'article 3.   
Finalment, com a manifestació de la voluntat del Consell d'ajudar les víctimes tot el que es puga, s'ha previst un mecanisme que permet incrementar, segons la conjuntura econòmica, l'import de les indemnitzacions establides en la llei sense necessitat d'escometre una nova reforma de la mateixa.   
La present llei consta d'un article únic, amb setze apartats, que modifica la Llei 1/2004, de 24 de maig, de la Generalitat, d'Ajuda a les Víctimes del Terrorisme, per a adaptar-la als supòsits anteriorment descrits, i de dues disposicions finals.  
En este sentit, dóna una nova redacció als articles 1 i 2 per a ampliar l'objecte de la llei, incloent noves ajudes com són les indemnitzacions per situació de dependència, els beneficis fiscals i noves mesures per als empleats públics.   
Es modifica la lletra a) de l'article 3 per a incloure en l'articulat de la llei el supòsit que arreplegava la disposició addicional segona.  
Introdueix dos nous apartats en l'article 4 per a regular el procediment de sol·licitud de les ajudes per situació de dependència.  
Modifica la rúbrica del capítol II i el divideix en dues seccions. En la primera d'elles regula les indemnitzacions per danys físics o psíquics i reparació per danys materials, integrant-hi els articles 5 a 12 que en mantenen la redacció anterior, excepte l'apartat 2 de l'article 6 que es modifica per a adequar-lo a la nova redacció de la lletra a) de l'article 3, citada anteriorment. La segona secció regula el contingut de les indemnitzacions per situació de dependència, les seues quanties i un nivell addicional de protecció.  
En el capítol IV, que s'ocupa de les accions assistencials, completa un article i n'introdueix un de nou. El primer d'ells dóna contingut a les beques i ajudes a l'estudi; el segon estableix les condicions per a les ajudes en matèria d'habitatge habitual. Així mateix, per a millorar-ne la ubicació sistemàtica, s'elimina el segon paràgraf de l'article 20, en el qual s'incloïen previsions en matèria d'empleats públics, per a incloure'l en el nou capítol VI en què es contemplarà este tipus de mesures.  
Afegeix el capítol VI en què es preveu l'adopció de mesures en matèria d'empleats públics per a les víctimes que ostenten la condició de personal de l'administració de la Generalitat, personal docent, sanitari i investigador de la Comunitat Valenciana.   
Incorpora el capítol VII, amb l'objecte de promoure l'establiment de beneficis fiscals dins del marc competencial de la Generalitat, en el qual s'inclouen els tributs propis i els cedits.  
Crea i regula la Comissió de Coordinació i Seguiment d'Ajuda a les Víctimes del Terrorisme, afegint-hi el capítol VIII.   
Finalment, atès que el contingut de l'anterior disposició addicional segona s'ha inclòs en l'articulat de la llei -modificant la redacció de la lletra a) de l'article 3, en connexió amb l'apartat 2 de l'article 6, adés esmentada-, s'introdueix com a nova redacció d'esta, l'habilitació al Consell per a incrementar a través de disposició reglamentària els percentatges i les quanties de les indemnitzacions previstes.   
Tanquen la present llei dues disposicions finals; la primera faculta el Consell per al seu desplegament reglamentari i la segona en preveu l'entrada en vigor.  
Article únic. Modificació de la Llei 1/2004, de 24 de maig, de la Generalitat, d'Ajuda a les Víctimes del Terrorisme  
La Llei 1/2004, de 24 de maig, de la Generalitat, d'Ajuda a les Víctimes del Terrorisme es modifica en els termes següents:  
U. Es modifica el paràgraf primer de l'apartat 1 de l'article 1. Objecte, que quedarà redactat de la manera següent:  
«1. S'estableixen en la present llei les indemnitzacions per danys físics o psíquics, reparació de danys materials, indemnitzacions per situació de dependència, subvencions, accions assistencials i la resta d'actuacions de la Generalitat que correspondran a les víctimes, familiars més acostats, persones amb relació d'afectivitat anàloga a la conjugal o altres persones que convisquen de forma estable amb la víctima i en depenguen, en ocasió dels actes terroristes que es perpetren en la Comunitat Valenciana, sense perjuí del que disposa la lletra a) de l'article 3 d'esta llei».  
Dos. Es modifica el paràgraf primer de l'article 2. Classes d'ajudes, que quedarà redactat de la manera següent:  
«Les ajudes que prestarà la Generalitat consistiran, segons els casos, en indemnitzacions per danys físics o psíquics, reparacions de danys materials, indemnitzacions per situació de dependència, subvencions, accions assistencials, distincions honorífiques, beneficis fiscals i la resta de mesures previstes en esta llei».  
Tres. Es modifica l'apartat 1 de l'article 2. Classes d'ajudes, que quedarà redactat de la manera següent:  
«1. Les indemnitzacions per danys físics o psíquics s'entregaran a les víctimes o, en cas de defunció, als familiars més acostats, persones amb relació d'afectivitat anàloga a la conjugal o altres persones que convisquen de forma estable amb la víctima i en depenguen, la reparació per danys materials es concedirà als titulars dels béns danyats, i les indemnitzacions per situació de dependència a les víctimes a què se'ls reconega l'esmentada situació.  
En el supòsit de l'article 12 quater la indemnització correspondrà a les persones dependents el cuidador no professional de les quals resulte víctima d'un atemptat terrorista quan concórreguen els requisits de l'esmentat article».  
Quatre. Es fa una nova redacció de la lletra a) de l'article 3, que quedarà redactat com segueix:  
«a) Que l'atemptat haja tingut lloc en el territori de la Comunitat Valenciana o, quan la víctima ostente la condició de valencià o valenciana, en qualsevol altre lloc del territori espanyol o a l'estranger, sempre que en este supòsit no haguera percebut ajudes pel mateix concepte de la Comunitat Autònoma on s'haguera perpetrat».  
Cinc. S'introdueixen dos nous apartats 2 i 3 a l'article 4. Procediment, amb la redacció que s'indica a continuació, passant l'actual apartat 2 a ser el 4:  
«2. La sol·licitud d'indemnització per situació de dependència es formalitzarà davant la conselleria competent en matèria d'Interior, en el termini d'un any que començarà a comptar de l'endemà de la notificació de la resolució per la qual es reconeix la situació de dependència per la conselleria competent en la matèria.  
Si la situació de dependència ha estat reconeguda amb anterioritat a l'entrada en vigor d'esta llei, el termini d'un any previst en el paràgraf anterior començarà a comptar de l'endemà de la seua entrada en vigor.  
3. En el supòsit previst en l'apartat 2 de l'article 12 quater, el termini d'un any per a sol·licitar el nivell addicional de protecció, començarà a comptar:  
a) En cas de defunció del cuidador no professional, des de l'endemà d'aquell en què es determine que la defunció ha estat conseqüència d'un acte terrorista en els termes establits en l'apartat b) de l'article 3 d'esta llei.  
b) En el supòsit de reconeixement de la situació de dependència, el còmput del termini es realitzarà en la forma establida en l'apartat 2 d'este article».  
Sis. Es modifica la rúbrica del capítol II. Indemnitzacions per danys físics o psíquics i reparació per danys materials, que quedarà redactada de la manera següent:  
«CAPÍTOL II  
Indemnitzacions per danys físics o psíquics, reparació   
per danys materials i indemnitzacions   
per situació de dependència»  
Set. El capítol II. Indemnitzacions per danys físics o psíquics, reparació per danys materials i indemnitzacions per situació de dependència, es divideix en dues seccions, integrant-se en la primera d'elles els articles 5 a 12. La rúbrica de la secció 1.ª tindrà la redacció següent:  
«Secció 1.ª  
Indemnitzacions per danys físics o psíquics i   
reparació per danys materials»  
Huit. Es modifica l'apartat 2 de l'article 6. Danys físics o psíquics, que quedarà redactat de la manera següent:  
«2. Les quantitats percebudes com a indemnització dels danys físics o psíquics seran compatibles amb qualssevol altres a què tingueren dret les víctimes o els seus drethavents en els termes establits en la llei, llevat que per este mateix concepte s'hagueren percebut ajudes de la Comunitat Autònoma on s'haguera perpetrat l'acte terrorista».  
Nou. S'introdueix la secció 2.ª dins del capítol II. Indemnitzacions per danys físics o psíquics, reparació per danys materials i indemnitzacions per situació de dependència, amb el següent tenor literal:  
«Secció 2.ª  
Indemnitzacions per situació de dependència  
Article 12 bis. Contingut de les indemnitzacions  
1. Les indemnitzacions per situació de dependència conseqüència d'actes terroristes consistiran en ajudes que s'entregaran a les víctimes a què se'ls haja reconegut la situació de dependència d'acord amb la Llei estatal 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència.  
2. Les indemnitzacions per situació de dependència s'entregaran en ocasió del reconeixement de la situació de dependència en qualsevol dels seus graus i nivells, efectuat per la conselleria competent en la matèria.  
3. Per al reconeixement de les situacions de dependència a què es referix esta secció s'aplicarà el procediment d'urgència previst en l'article 16 del Decret 171/2007, de 28 de setembre, del Consell, pel qual s'estableix el procediment per a reconéixer el dret a les prestacions del Sistema Valencià per a les Persones Dependents, a fi de valorar-ne la situació de dependència de forma prioritària.  
4. Les quantitats percebudes com a indemnització per reconeixement de la situació de dependència seran compatibles amb qualssevol altres a què tingueren dret les víctimes, sempre que no ho foren pel mateix concepte. En qualssevol cas, seran compatibles amb les prestacions econòmiques a què es refereix l'article 14 de la Llei estatal 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, que pogueren establir-se en el Programa Individual d'Atenció de la Víctima.  
Article 12 ter. Quanties  
Les indemnitzacions per reconeixement de la situació de dependència es determinaran en funció del grau, consistint en un increment de les quantitats concedides per la Generalitat en concepte d'indemnització per danys físics o psíquics establides en els apartats 1 i 2 de l'article 12 en relació amb l'article 6 d'esta llei, en els percentatges que s'indiquen a continuació:  
1. Increment en un trenta per cent per a les persones valorades en el grau III. Gran Dependència, nivells 1 i 2.  
2. Increment en un vint per cent per a les persones valorades en el grau II. Dependència severa, nivells 1 i 2.  
3. Increment en un deu per cent per a les persones valorades en el grau I. Dependència moderada, nivells 1 i 2.  
Article 12 quater. Nivell addicional de protecció   
1. De conformitat amb el que estableix l'article 7.3 de la Llei estatal 39/2006, de 14 de desembre, de Promoció de l'Autonomia Personal i Atenció a les Persones en Situació de Dependència, la Comunitat Valenciana estableix un nivell addicional de protecció per a les persones dependents el cuidador no professional de les quals, a què es refereix l'article 14.4 de l'esmentada llei, resulte víctima d'un atemptat terrorista, sempre que hi concórreguen acumulativament els requisits següents:  
- Que entre ambdós existisca el vincle familiar previst en l'apartat 1 de l'article 11 de l'Ordre de 5 de desembre de 2007, de la Conselleria de Benestar Social, per la qual es regulen els requisits i condicions d'accés a les ajudes econòmiques del programa d'atenció a les persones i a les seues famílies, en el marc del sistema per a l'autonomia i atenció a la dependència en la Comunitat Valenciana.  
- Que com a conseqüència de l'acte terrorista el cuidador no professional muira, o se li reconega la situació de dependència de grau II. Dependència severa, o de grau III. Gran dependència, en qualsevol dels seus nivells.  
2. El nivell addicional de protecció establit en el present article es concreta en una ajuda per un import de 9.000 euros, que es finançarà a càrrec dels fons propis de la conselleria competent en matèria d'Interior, i que no tindrà caràcter de dret subjectiu».  
Deu. S'introdueix un apartat 4 a l'article 19. Beques i ajudes a l'estudi, amb la redacció següent:  
«4. Les ajudes al·ludides en este article podran consistir en la dispensa o atenuació de requisits establits en les convocatòries generals de beques o ajudes a l'estudi; en la minoració de la quantia de la renda de la unitat familiar, mitjançant l'aplicació del corresponent corrector de reducció, als efectes del còmput del llindar de renda per a la concessió de les beques o ajudes; o en l'ampliació dels límits de la quantia de les beques o ajudes concedides. La conselleria competent especificarà, en cada convocatòria, les ajudes a concedir.  
En tot cas, serà criteri d'adjudicació preferent, per l'ordre de prioritat que s'indique en la convocatòria, trobar-se en el supòsit definit en l'apartat 1 d'este article.  
En el còmput de la renda de la unitat familiar com a límit per a l'accés a beques i ajudes a l'estudi s'exclourà la quantia de les indemnitzacions rebudes com a conseqüència de l'acte terrorista.  
La sol·licitud i concessió de beques o ajudes a l'estudi se sotmetrà al procediment i als terminis establits en la corresponent convocatòria».  
Onze. Se suprimeix el segon paràgraf de l'article 20. Ajudes en l'àmbit laboral.  
Dotze. S'incorpora l'article 21 bis, amb la redacció següent:  
«Article 21 bis. Habitatge habitual  
1. La víctima d'atemptat terrorista i, en cas de defunció d'esta per causa de l'atemptat, el cònjuge o persona amb relació d'afectivitat anàloga a la conjugal i els fills, sempre que en el moment de la defunció convisqueren de forma estable amb la víctima i en depengueren econòmicament, podran accedir a un habitatge protegit en els termes establits en la normativa vigent amb les particularitats següents:   
a) Sempre que el sòl siga de procedència municipal o autonòmica, serà suficient l'empadronament en qualsevol municipi de la Comunitat Valenciana, eximint-los del requisit de duració del dit empadronament si la convocatòria respectiva ho exigira.  
b) Se'ls podrà atorgar prioritat sobre qualsevol altre aspirant quan hi concórrega una situació d'excepcionalitat que així ho justifique.  
2. En tot cas, els plans d'habitatge hauran de considerar-los com a col·lectiu preferent, atorgant-los una especial protecció».  
Tretze. S'incorpora el capítol VI, amb la redacció següent:  
«CAPÍTOL VI  
Mesures en matèria d'ocupació pública  
Article 24. Empleats públics  
A les víctimes que ostenten la condició de personal al servici de l'administració de la Generalitat, personal docent, sanitari i investigador de la Comunitat Valenciana, se'ls reconeixerà, quan s'acredite motivadament la necessitat, en consideració a la seua condició i circumstàncies particulars, els drets, permisos, llicències i situacions administratives que escaiguen, en el marc de la normativa vigent en cada àmbit, per a fer efectiva la seua protecció i el seu dret a una assistència social integral.  
L'Administració competent els garantirà, en el marc de la legislació aplicable, l'adaptació del lloc de treball a les seues peculiaritats físiques i psicològiques, l'adscripció al lloc l'exercici del qual s'adapte millor a les peculiaritats esmentades, tot evitant el canvi de localitat excepte sol·licitud de l'interessat, així com la mobilitat i la reducció o flexibilitat horària».  
Catorze. S'incorpora el capítol VII, amb la redacció següent:  
«CAPÍTOL VII  
Mesures de caràcter fiscal  
Article 25. Mesures de caràcter fiscal  
La Generalitat promourà l'establiment, dins del marc de les seues competències normatives, de beneficis fiscals en l'àmbit dels tributs propis i dels tributs cedits a la Generalitat, a favor dels qui tinguen la condició de víctima d'acte terrorista i, en cas de defunció d'esta per causa de l'atemptat, a favor del cònjuge o persona amb relació d'afectivitat anàloga a la conjugal, així com dels fills, sempre que en el moment de la defunció convisqueren de forma estable amb la víctima i en depengueren econòmicament».  
Quinze. S'incorpora el capítol VIII, amb la redacció següent:  
«CAPÍTOL VIII  
Comissió de coordinació i seguiment  
d'ajuda a les víctimes del terrorisme  
Article 26. Creació  
Es crea la Comissió de Coordinació i Seguiment d'Ajuda a les Víctimes del Terrorisme, amb el caràcter d'òrgan col·legiat, adscrit a la conselleria competent en matèria d'interior.  
Article 27. Composició  
La composició de la Comissió de Coordinació i Seguiment d'Ajuda a les Víctimes del Terrorisme serà la següent:   
a) Presidència: el càrrec de president/a l'ostentarà el titular de la direcció general competent en matèria d'Interior, o òrgan que delegue.  
b) Vicepresidència: el càrrec de vicepresident/a l'ostentarà el/la cap d'àrea de la direcció general competent en matèria d'Interior.  
c) Vocals:  
- Un/a representant de la conselleria competent en matèria d'interior.  
- Un/a representant de la conselleria competent en matèria de benestar social.  
- Un/a representant de la conselleria competent en matèria de sanitat.  
- Un/a representant de la conselleria competent en matèria d'habitatge.  
- Un/a representant de la conselleria competent en matèria d'educació.  
- Un/a representant de la conselleria competent en matèria d'administracions públiques.  
- Un/a representant de la conselleria competent en matèria d'economia i hisenda.  
Tots els vocals hauran de ser funcionaris/àries de l'administració de la Generalitat amb rang de cap d'àrea, designats pel titular de la conselleria respectiva.  
d) Secretaria: el càrrec de secretari/ària correspondrà a un funcionari/ària de la conselleria competent en matèria d'Interior, designat pel president/a de la Comissió.  
Article 28. Funcionament   
La comissió, el règim de funcionament de la qual s'ajustarà al que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establirà el seu propi règim de convocatòries i el caràcter i periodicitat de les seues reunions.  
La direcció general competent en matèria d'Interior prestarà el suport administratiu i el suport tècnic necessaris per al seu funcionament.  
   
Article 29. Funcions   
La Comissió de Coordinació i Seguiment d'Ajuda a les Víctimes del Terrorisme té les funcions següents:  
1. Prestar a les víctimes del terrorisme i familiars a què es refereix la present llei, la informació i assistència tècnica precisa en cada cas per a l'accés a totes les ajudes públiques a què tinguen dret d'acord amb la legislació vigent.  
2. Promoure i fomentar que les convocatòries de subvencions i ajudes que es realitzen per les distintes conselleries, incorporen entre els criteris de baremació, en aquells casos en què, pel seu contingut, s'estime procedent l'apreciació de la circumstància de ser víctima del terrorisme o familiar, en els termes establits en la present llei, com a criteri per a la seua concessió preferent.  
3. Promoure que la inclusió de les víctimes del terrorisme i familiars a què es refereix la present llei entre els col·lectius necessitats una especial protecció, resulte eficaç a l'efecte de prioritzar l'accés a les ajudes que es convoquen.  
4. Estudiar, en els àmbits competencials de les conselleries representades en el seu si, noves mesures de suport a les víctimes del terrorisme i familiars a què es refereix la present llei i de potenciació de l'eficàcia de les previstes en la normativa vigent.  
5. Qualsevol altra funció que es considere oportuna en atenció als fins d'esta llei, d'acord amb la naturalesa d'esta comissió».  
Setze. Es fa una nova redacció de la disposició addicional segona, que quedarà redactada de la manera següent:  
«S'autoritza el Consell perquè puga actualitzar, per mitjà de disposició reglamentària, els percentatges i les quanties de les indemnitzacions previstes en esta llei».  
DISPOSICIONS FINALS  
Primera. Facultats de desplegament  
S'autoritza el Consell per a adoptar totes les disposicions que reglamentàries siguen necessàries per a l'aplicació i el desenrotllament dels continguts de la present llei.  
Primera bis  
En el termini màxim d'un any, el Consell desenrotllarà reglamentàriament esta llei i adaptarà a esta les disposicions reglamentàries que desenrotllen la Llei 1/2004, de 24 de maig, de La Generalitat, d'ajuda a les víctimes del terrorisme.  
Segona. Entrada en vigor  
La present llei entrarà en vigor l'endemà de la publicació en el Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 14 d'abril de 2009  
El president de la Generalitat,  
FRANCISCO CAMPS ORTIZ


Còpia Permalink ELI